
			INTRODUCCIÓ

			[image: Il·lustració d’una porta mig oberta amb un cartell que diu: Estàs entrant en un lloc segur. A la paret del costat diu: Et dono la benvinguda al lloc en què tots els problemes, preocupacions i emocions són vàlids. Nacídramática]

			Benvingut, benvinguda a Teràpia per emportar. Em dic Ana, soc psicòloga i segurament tenim moltes coses en comú, com ara que som un pèl dramàtics i busquem una mica més d’estabilitat emocional. Si tens aquest llibre a les mans, pot ser que coneguis el meu compte a Instagram, @nacidramatica, un espai on acostumo a compartir els meus coneixements i reflexions de psicologia. Si, al contrari, has obert aquest llibre atret per una misteriosa aroma de cafè al bell mig d’una llibreria… queda-t’hi i gaudeix-ne! De seguida aprendràs un bon grapat de tècniques útils i senzilles que t’ajudaran a créixer i milloraran el teu dia a dia.

			La salut mental s’ha convertit en un dels temes de conversa més populars. Se’n parla a programes de televisió, pòdcasts, sèries, llibres… I anar al psicòleg, per sort, ja no és cap tabú: deixar d’estigmatitzar les persones que necessiten ajuda psicològica, prendre consciència de manera individual no només d’allò que ens passa, sinó també de com ens sentim, i poder parlar-ne amb els altres i amb els professionals, és un gran avenç per a tothom.

			Ara bé, tot i que la majoria de nosaltres no patim una depressió greu ni un trastorn de l’ansietat o de la conducta alimentària, ni ens trobem insuportablement malament, de vegades la rutina se’ns fa molt feixuga. Ens sentim perduts, ens angoixa la por al futur, ens aclaparen les obligacions, ens costa entendre’ns amb els altres i prendre decisions… Segur que saps de què et parlo, oi?

			No cal tocar fons per voler millorar. Les petites dificultats diàries són comunes i fins a cert punt normals, però si no els donem la importància que mereixen, a llarg termini ens poden acabar bloquejant. Abans que es tornin un problema més gran, tenim a les nostres mans la possibilitat d’intentar posar-hi remei. Les solucions màgiques no existeixen i, sens dubte, saps que alguns problemes costen molt de gestionar. Però també és cert que disposem de moltes eines psicològiques, provades amb èxit tant en estudis com en teràpia, que ens poden ajudar a ser més feliços o, si més no, a portar la nostra vida quotidiana amb molta més lleugeresa.

			Només cal posar en pràctica un exercici senzill per aprendre a comunicar-nos d’una manera més assertiva, organitzar el nostre temps per gaudir d’allò que realment ens omple, posar límits sans a la nostra parella, als amics o als pares, o conèixer-nos a nosaltres mateixos molt més profundament (aviat descobriràs que aquesta és la clau de bona part del nostre malestar). Potser t’estàs preguntant: si de debò és tan senzill, per què no ho faig? Deixa’m que n’endevini la resposta: perquè probablement ningú no t’ha explicat quines són aquestes eines.

			

			Jo mateixa, en començar aquest llibre, he viscut moments d’estrès i inseguretat, i et puc ben dir que més d’una vegada ha trucat a la meva porta la síndrome de la impostora. Així i tot, he pogut comprovar de primera mà que moltes vegades —gairebé sempre— l’única cosa que ens cal és començar, confiar en algú que ens indiqui el camí i trobar les eines adequades. Començar per la pàgina u, després passar a la dos i així successivament. A poc a poc, pas a pas, he anat comprovant que no serveix de gaire angoixar-nos per allò que no tenim: és molt més sa prendre consciència de tot allò que ja hem fet i, sobretot, gaudir del procés. Ara ja t’ho puc dir: la principal aprenenta del meu llibre soc jo mateixa.

			I ara et toca a tu. Obre la porta, seu i prenem-nos un cafè plegats. Dona un cop d’ull a l’índex i busca el tema amb què ensopegues més sovint. Agafa una llibreta i escriu les reflexions que et vinguin al cap. Pots endur-te aquest llibre i llegir-lo per capítols segons el que necessitis en cada moment. Estic convençuda que, en acabar cada sessió de Teràpia per emportar, hauràs après coses noves que podràs aplicar al teu dia a dia; quan et tornis a trobar en una situació semblant, tindràs eines per fer-hi front amb moltes més garanties. Si practiques els 100 exercicis que et proposo, aquest aprenentatge es quedarà dins teu per sempre i t’ajudarà a millorar i a créixer.

			Som-hi, doncs: comença a pensar a què dedicaràs tota l’energia i el temps que et feien perdre els problemes de la vida quotidiana.

			Una cosa abans no continuïs llegint:

			Aquest llibre no pretén substituir ni substitueix la teràpia psicològica. És cert que et proporcionarà eines pràctiques que podràs aplicar al teu dia a dia, però si trobes que no en tens prou, et recomano

			que demanis ajuda professional.

			AFRONTAR EL 

			fracàs

			[image: Il·lustració d’un ninot trist que diu: “Quan les coses no em surten com vull, tinc un malestar molt gran que no sé com gestionar.” Al voltant seu es llegeixen els pensaments que té: “No serveixo per a res”, “Tot el temps invertit, llençat a la brossa”, “No ho aconseguiré mai”. Nacídramática]

			Vivim en una societat en què sempre es recompensa l’èxit i se’ns felicita quan les coses ens surten bé, però no se’ns permet fallar. Això és el que aprenem de ben petits mitjançant l’educació que rebem. Perquè… on és l’espai per al fracàs? A casa i a l’entorn escolar no existeix; ben al contrari, el fracàs més aviat es castiga.

			Quan falles, el fracàs és l’esglaó des del qual t’impulses per pujar al graó següent, que pot ser un altre fracàs… o un èxit.

			Bé, tots fallem de tant en tant, fins i tot sovint. Fallar és part del procés de millorar per aconseguir grans èxits.

			De fet, moltes celebritats estan convençudes que la clau de l’èxit és el fracàs. Per exemple:

			• Empresaris d’èxit: la majoria han fracassat en diferents iniciatives i projectes anteriors, i molts d’ells fins i tot unes quantes vegades.

			• Científics i inventors: en el món de la ciència, els investigadors fallen una vegada i una altra al llarg del procés de descobriment, fins que troben les fórmules exactes per desenvolupar un fàrmac o un producte nou.

			La nostra vida és plena de petits fracassos que ens permeten assolir petits èxits:

			• Caminar. Per què saps caminar? Tot i que no ho recordis, de petit vas caure moltes vegades quan volies aguantar-te dempeus. És gràcies a totes aquelles caigudes que ara camines amb normalitat.

			• Treure’t el carnet de conduir. Per aprendre a conduir cal fer moltes pràctiques i equivocar-se molts cops: amb les marxes, els intermitents, el fre… Abans d’automatitzar aquests processos, segur que et vas equivocar mil vegades!

			A més a més, els fracassos són els millors mestres, perquè ens ensenyen moltes coses:

			

			• Ens fan aprendre. Quan tenim un objectiu clar, fracassar ens convida a esbrinar què hem fet malament, descobrir on ens hem equivocat i pensar com podem millorar la pròxima vegada. Aquest fracàs és un aprenentatge que ens anirà molt bé, perquè quan tornem a provar-ho tindrem més experiència per assolir el nostre objectiu.

			• Augmenten la nostra resiliència. El fracàs ens fa sentir incòmodes i ens provoca molta incertesa. Si patim un fracàs, o més d’un, generarem més resistència i més capacitat per fer front a altres reptes que ens pugui plantejar la vida. El fracàs, doncs, és un gran mestre de la resiliència.

			• Fomenten la creativitat. Fallar ens provoca una mena de «curtcircuit mental». Trenca els nostres esquemes, les nostres perspectives i les nostres idees, i ens genera una incertesa força incòmoda. Quan això passa, pensem: «I ara què faré?». En aquesta mena de situacions, la nostra creativitat augmenta de manera considerable perquè ens cal trobar una solució, un altre camí, la manera de resoldre aquest fracàs. Això fa que se’ns acudeixin idees que, en «condicions normals» dins la nostra «zona de confort», ni tan sols ens passarien pel cap.

			Moltes vegades, l’èxit s’assoleix fracassant i aprenent de les nostres errades. Dominar algun aspecte de la vida ens pot costar molts anys de fracassos. Si tens un objectiu clar, sigui gran o petit, tingues paciència i no et rendeixis.

			EINES PER AFRONTAR

			MILLOR EL FRACÀS

			1

			Accepta els teus

			sentiments

			Si vius un fracàs, el primer que has de fer és acceptar els teus sentiments i validar-los. No vulguis sentir-te bé si no ho estàs, ni facis veure que ho has superat si no és cert. És normal que t’afecti i, per això mateix, t’has de donar un temps per processar el dol. Tot i que semblin negatives, aquestes emocions reflecteixen que aquella oportunitat t’interessava molt i això diu alguna cosa ben positiva de tu. O t’estimaries més que tant te fes tot?

			

			
			Et convido a aturar-te un moment per observar les teves emocions i escriure-les en un full de paper: com en sento?; sento tristor, ràbia, frustració…?

			

			Prova de recordar algun fracàs viscut temps enrere. Recorda com et senties just després i com ho vas superar. Ara, pensa en una altra ocasió en què t’hagi passat alguna cosa semblant. Et vas sentir de la mateixa manera o vas ser capaç de relativitzar la frustració?

			Un cop hagis acceptat que no podem canviar el passat, pensa que sí que pots centrar-te a construir el teu futur. Atura’t un moment i reflexiona:

			• Quines ocasions tindré per millorar els meus resultats? S’acaba el món o el futur m’oferirà noves oportunitats? Què puc aprendre d’aquesta situació? Què modificaré la pròxima vegada per fer-ho millor? Quins canvis en els meus actes em faran sentir més orgull?

			2

			No et prenguis el fracàs

			com una cosa personal

			Per molt que hagis fallat, això no forma part de la teva identitat, sinó senzillament de la teva trajectòria vital. Fracassar no vol dir ser un fracàs. És important que en coneguis la diferència, perquè una errada no et determina ni et defineix com a persona.

			Recorda un fracàs que hagis viscut, sigui recent o de fa temps, i visualitza’l. Consideres que ets un fracàs? Creus que no vas estar a l’altura? Penses que aquest fracàs et defineix? Et passes tot el dia martiritzant-te i pensant que ho vas fer fatal? Aquest fracàs et fa ser una persona pitjor? T’ha fet creure menys en tu? Quines emocions experimentes quan hi penses? T’ha canviat? Com?

			3

			Fracassar

			

			és avançar

			Si el fracàs t’afecta, segurament és perquè t’importa. I si t’importa, és perquè t’has esforçat de valent per aconseguir l’objectiu que desitjaves. I si t’hi has esforçat de valent…, creus que ets just amb tu si l’única cosa que tens en compte és aquest resultat final, o sigui, el fracàs? Imaginem el cas d’un esportista d’elit.

			El Sergi és nedador professional. Des de fa quatre anys, entrena una mitjana de vuit hores diàries. Es lleva cada matí a les set, segueix una dieta saludable, es cuida tant del cos com de la ment, i està concentrat en el seu objectiu: aconseguir els temps necessaris en 200 metres braça per poder representar el seu país en un torneig internacional de natació. Malgrat tot el seu esforç, finalment no arriba al temps mínim que cal per poder competir.

			Ha fracassat? Si considerem només el resultat, la resposta és un sí rotund. Però si pensem en la seva trajectòria, podem dir que tot el seu esforç no cau en sac foradat: ha polit la seva tècnica, se sent més segur en la seva disciplina esportiva, ha millorat les seves marques personals, ha viatjat a altres països per competir, ha augmentat la seva resiliència i ha enfortit els vincles amb el seu equip i el seu entrenador. El fet que no s’hagi classificat per participar en la competició no vol dir que sigui un fracàs absolut!

			Vegem-ne un altre exemple. En aquest cas, l’objectiu és obtenir el títol d’un idioma.

			[image: Títol: “Vull treure’m el B2 d’anglès”. Franja horitzontal amb 11 punts, en un extrem: “El teu nivell d’anglès”. En l’altre extrem: “El nivell que et cal per aprovar”. Intent 1. Franja horitzontal amb 11 punts. Al punt 3: “Quan comences a preparar-te”. Punt 6: “Quan t’examines”. No has aprovat, però has après. En l’intent 2 estaràs més ben preparat i en el 3 encara més. Una fletxa ens porta a l’intent 2. Intent 2: Franja horitzontal amb 11 punts. punt 3: No comences aquí. Punt 6: Quan comences a preparar-te. Punt 9: Quan t’examines. Nacídramática.]

			El més important d’aquesta il·lustració és reflexionar sobre aquesta mena de fracassos. Saber que, per molt que fallis i no assoleixis l’objectiu, la pròxima vegada que ho intentis no començaràs de zero, ni des del lloc on vas començar a l’intent anterior. Potser encara no has aconseguit aquest èxit que tant desitges, però no has d’oblidar que has avançat i millorat.

			4

			Accepta que no tot

			depèn de tu

			La majoria de les vegades no tenim el control de tot, i pot ser que el teu fracàs sigui la conseqüència d’alguna cosa que no podies controlar. Una cosa és que el fracàs sigui el resultat de no haver-te esforçat prou i una altra de ben diferent que hagis tingut mala sort en algun dels factors que han influït en aquest resultat. És important saber que vas fer bé les coses que depenien de tu.

			

			[image: Coses que depenen de mi: Esforç. Tenir objectius clars i realistes. Bona organització. Constància. Cal posar el focus aquí. No aquí. Coses que no depenen de mi: Dificultat de l’examen. Sort. Estat anímic. Examinadors]

			Tornant a l’exemple anterior, quan es tracta d’un examen, hi ha coses que pots controlar perquè depenen de tu, però també d’altres que no.

			Cal que et centris a esforçar-te, ser constant, organitzar-te bé i tenir uns objectius que siguin clars i alhora realistes. El dia de l’examen, però, hi haurà coses que no dependran de tu. No podràs controlar els nervis, ni la dificultat de l’examen ni els examinadors que avaluaran la teva feina. Per tant, no cal dedicar energia ni temps a les coses que no depenen de tu. Val més que treballis els aspectes que sí que pots controlar.

			Posa el focus en tu,

			no en els altres

			Esperem el reconeixement dels altres massa sovint, la qual cosa ens porta no només a voler assolir l’èxit, sinó també a témer el fracàs. Això fa que moltes vegades ens avergonyim dels nostres fracassos perquè ens centrem en allò que pensaran els altres. És molt normal que t’afecti l’opinió de les persones que t’envolten, però ets tu qui ho ha intentat. Ets tu qui ha dedicat energies a assolir allò que desitges, i no te n’has d’avergonyir, si no ho has aconseguit.

			Recorda alguna cosa que per a tu fos un repte. En qui pensaves abans de dur-la a terme? Els teus pares, la teva parella, els teus amics, els teus professors…? Tenies por de decebre’ls? Et senties pressionat per ells? Et feia vergonya fallar?

			És possible que aquests pensaments tinguessin un efecte contraproduent. La pròxima vegada, mira de centrar-te només en la teva pròpia satisfacció, no en allò que els altres esperen de tu.

			Qui fracassa és qui abandona, perquè mentre ho intentis i t’hi esforcis, tindràs oportunitats d’aconseguir

			el teu objectiu.

			

			Sent orgull dels teus encerts i dels teus fracassos, perquè t’han fet arribar

			fins on ets avui.

			POSAR 

			límits

			[image: Il·lustració d’un ninot que somriu i diu: “Aquesta línia no la travessa ningú!”. A la il·lustració el ninot queda separat d’un grup de ninots per una línia. Nacídramática]

			Posar límits és fixar «una línia» entre el nostre espai i l’espai dels altres. Si algú la travessa, pensem que està envaint els nostres drets, valors, necessitats o preferències. Es tracta de fer saber a les persones que ens envolten el que no estem obligats a aguantar ni tolerar.

			Posar límits és l’art de l’assertivitat, que definim com la capacitat d’expressar els nostres desitjos i necessitats d’una manera amable, directa i apropiada. És a dir, traslladar allò que volem sense vulnerar ni les necessitats ni els drets dels altres.

			Vegem-ne un exemple. A la Blanca li encanta dibuixar a la seva habitació; li agrada d’allò més gaudir del seu temps lliure, sense que ningú envaeixi el seu espai. Però la Blanca no viu sola. Quan la seva mare torna a casa, obre la porta de l’habitació de la seva filla i li pregunta què fa. I això a la Blanca no li agrada gens, però no s’atreveix a dir a la seva mare que abans d’entrar pregunti o truqui a la porta. Creu que només servirà per crear una situació incòmoda i que la seva mare pensarà que «tot la molesta». Per tant, defuig aquesta conversa.

			1. Què passa en la relació de la Blanca amb la seva mare?

			• El que passa és que la Blanca té unes necessitats que no ha expressat i, en conseqüència, la seva mare no sap

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			

			
			
			
			

			
			
			
			

			
			
			
			

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			

			
			
			
			
			

			
			
			
			

			
			
			

			
			
			
			
			
			
			
			
			
			
			
			
			
			
			
			
			
			
		

	
      
         

		  Descobreix el fenomen que ha revolucionat la salut mental de 50.000 lectors! Les 100 eines pràctiques i fàcils d'aplicar que milloraran el teu dia a dia.

		  Estàs desconnectat de tu mateix? Sents que et passa alguna cosa, però no saps què és? La opinió dels altres et condiciona massa? Els petits malestars del dia a dia son una gran oportunitat per millorar.

		  

		  A Teràpia per emportar trobaràs 20 conceptes clau de psicologia i 5 eines pràctiques per encarar millor el dia a dia.

		  

		  Aprèn a relativitzar, a evitar els pensaments intrusius i a posar límits que et facin sentir bé. Descobreix com apujar la teva autoestima, deixar de procrastinar i confiar més en tu. Gestiona el fracàs, la por al futur i la pitjor ruptura amorosa que et puguis imaginar.

		  

		  En definitiva, escolta't, entén les teves emocions i, sobretot, fes alguna cosa per millorar-les.

		  

		  Has estat anys per conèixer les persones del teu voltant.

		  

		  Per conèixer-te a tu mateix també n'hi estaràs uns quants.

		  

		  AMB AQUEST LLIBRE APRENDRÀS A:

		  

		  - Enfrontar-te al fracàs

		  - Posar límits

		  - Apujar la teva autoestima

		  - Deixar de procrastinar

		  - Superar una ruptura amorosa

		  - Relativitzar

		  - Superar la por a què diran

		  - Controlar els pensaments intrusius

		  - Gestionar la por al futur i la intolerància a la incertesa

		  - Comunicar-te de manera assertiva

		  - Tancar cicles

		  
      

      
         

         
           L'Ana Pérez va néixer a Almansa (Albacete) l'any 2000. Va decidir estudiar psicologia perquè sempre havia sentit que necessitava conèixer una mica més la seva ment i la de la resta de la gent, per poder navegar en la rutina diària i ajudar a qui ho necessités.

		  

		  El disseny gràﬁc és una altra de les seves grans passions; per això va crear el compte @nacidramatica, on comparteix tastets de psicologia amb un to directe, pràctic, útil i amb estil.

